b'\n_START_ARTICLE_\nKaido Kama\n_START_PARAGRAPH_\nKaido Kama (s\xc3\xbcndinud 18. detsembril 1957 Viljandis) on Eesti poliitik._NEWLINE_Kaido Kama l\xc3\xb5petas 1975. aastal Viljandi 1. Keskkooli. Aastatel 1975\xe2\x80\x931976 \xc3\xb5ppis ta ERKIs arhitektuuri. Aastatel 1982\xe2\x80\x931990 t\xc3\xb6\xc3\xb6tas Kama Antsla metskonnas metsnikuna._NEWLINE_Aastal 1990 valiti Kaido Kama Eesti Kongressi liikmeks. Ta oli ka Eesti Komitee ja P\xc3\xb5hiseaduse Assamblee liige. Aastatel 1990\xe2\x80\x931992 oli Kama Eesti Vabariigi \xc3\x9clemn\xc3\xb5ukogu liige ja omandireformikomisjoni esimees. Ta kuulus 1990. aastal Eesti Konservatiivse Rahvaerakonna asutajate hulka. Aastal 1992 valiti Kama Isamaa nimekirjas Riigikokku. VIII Riigikokku valiti ta Parempoolsete nimekirjas, kuid ta loobus mandaadist._NEWLINE_Kaido Kama oli aastatel 1992\xe2\x80\x931994 Mart Laari valitsuse justiitsminister ja 1994\xe2\x80\x931995 Andres Tarandi valitsuse siseminister._NEWLINE_Kaido Kama on t\xc3\xb6\xc3\xb6tanud muu hulgas peaminister Juhan Partsi n\xc3\xb5unikuna, kaitseministeeriumi n\xc3\xb5unikuna, aktsiaseltsis Remedia ja Karula rahvuspargis._NEWLINE_Aastatel 1997\xe2\x80\x932004 oli ta V\xc3\xb5ru Instituudi direktor. Suvel 2008 asus Kaido Kama n\xc3\xb5ustama riigikontrol\xc3\xb6r Mihkel Oviiri.\n_START_SECTION_\nIsiklikku\n_START_PARAGRAPH_\nTal on poeg Susi, t\xc3\xbctar K\xc3\xa4rg, poeg P\xc3\xb5vvat, t\xc3\xbctar P\xc3\xb5im, ning pojad Pikne, M\xc3\xb5tus L\xc3\xb5ma\xc5\xa1 ja Majjai. Tema ema Himma Kama (1923\xe2\x80\x932019) oli ujumistreener, isa Endel Kama (1925\xe2\x80\x932017) oli Viljandi ratsaspordiorganisaatoreid ja vabariikliku kategooria ratsaspordi kohtunik.'